Covid-19 eis Richard Branson se ma | Maroela Media
Sir Richard Branson en sy ma, Eve. (Foto: Richard Branson/Facebook)
Sir Richard Branson, bekende sakeman en stigter van die Virgin-groep, se ma is dood nadat sy Covid-19 opgedoen het. Eve Branson was 96 jaar oud.
Branson het Maandag in 'n verklaring gesê sy ma kon daarin slaag om van Covid-19 te herstel, maar die siekte "het al haar energie in die proses uitgeput".
"My ma was 96 jaar oud, maar het dieselfde entoesiasme en energie gehad as toe ek 'n seun was. Net soos vir soveel ander in hierdie tyd van die Covid-19-pandemie voel dit so vreemd dat die persoon wat nog altyd daar was vir ons, met soveel lewenslus, nou weg is."
Eve is ten tyde van haar dood bygestaan deur een van Branson se susters, Vanessa, haar kleinseun Louis en verpleegsters.
Eve het vroeër in haar lewe haarself as 'n seun voorgedoen om sweefvliegtuiglesse te neem. Sy was ook tydens die Tweede Wêreldoorlog deel van die vrouekorps. Sy het ná die oorlog as balletdanser deelgeneem aan produksies op toer. Die dinamiese Eve het ook op die West End-verhoog opgetree en later by British South American Airways as lugwaardin gewerk.
Die sakeman skryf sy sukses toe aan sy ma.
"My ma het eendag in die laat 1960's 'n halssnoer in die pad naby Shamley Green [in Surrey, Engeland] sien lê en dit na die polisiestasie geneem. Niemand het ná drie maande die halssnoer opgeëis nie en die polisie het gesê sy kan dit hou. Sy het Londen toe gekom, die halssnoer verkoop en vir my die geld gegee. Sonder daardie £100 sou ek Virgin nooit kon begin nie."
Eve word oorleef deur drie kinders, 11 kleinkinders en tien agterkleinkinders.
Amerikaanse ambassadeur in SA toets positief
Die VSA se ambassadeur in Suid-Afrika, Lana Marks, het intussen bekend gemaak dat sy onlangs tien dae lank in die waakeenheid van 'n hospitaal vir Covid-19 behandel is.
Marks het Maandag in 'n verklaring gesê sy en 'n familielid het kort ná Kersfees simptome begin toon en in selfisolasie gegaan.
Marks het egter kortasem en baie swak begin word waarna sy aangesê is om hospitaal toe gaan. Die Amerikaanse ambassadeur is op 28 Desember in die hospitaal se waakeenheid opgeneem, waar sy tien dae lank behandel is. Sy het nog drie dae in die hospitaal se Covid-19-eenheid deurgebring voordat sy verlede week eindelik ontslaan is.
Marks word nou tuis behandel.
"My toestand verbeter en die dokters is vol vertroue dat ek uiteindelik weer sal herstel. Dit is 'n geweldige ernstige en onvoorspelbare siekte en dit was liggaamlik die aftakelendste ding wat ek in my hele lewe ervaar het," het sy gesê.
Marks was verlede jaar in die nuus toe bewerings van 'n Iranse komplot om haar te laat vermoor die lig gesien het.
koronavirus Richard Branson VSA
Lisa Montgomery: Teregstelling tydelik opgeskort
Polisie ondersoek wel klagte teen Makhubo, Tau – ActionSA
Jammer dat die man se ma oorlede is. Ek wil net versoek, terwyl MM vir ons daagliks op hoogte bring van almal se ouers wat op hoë ouderdom sterf, of MM dalk met dieselfde toewyding ons ook op hoogte kan hou van mense soos Heidi Neckelmann (56) en Sonia Azevedo (41). Ek besef, die mense is nou nie heeltemal so bekend nie, maar hulle is ook dood weens 'n direkte gevolg van COVID; om meer presies te wees, weens die inenting wat hulle dood veroorsaak het.
Wow, Eve Branson was sowaar 'n dinamiese vrou. Altyd naby iets te doen met vliegtuie. Daar moet 'n film gemaak word oor haar lewe. My innige simpatie met die familie vir die verlies van so 'n fantastiese vrou.